Document ID: /roh_data/filtered/fineweb-2-filterrobots_roh.jsonl.gz/69892

Nuot Nes
Nuot Nes
Abitaziuns
Duonn'Annigna port'in stüva üna grandiusa platta cun charn secha, salsiz fat in chesa e da quella famusa liangia da fio già cotta da Reno da Pola. La platta es decoreda cun töchins da finuoch, zückets, peperuns, cucumerins ch'Annigna vaiva cot e miss l'utuon passo in üna misculaunza secreta d'aschaid. Sieu hom Giachen ho preparo ed aviert duos clochas Sfursat. Ad es miss maisa scu cha que tuocha, per buna maniera cun üna clocha ova minerela ed üna chavagnina cun paun nair. Els spettan visitas, na, els spettan ad amihs!
Giachen Alossa, ün hom da bod settaunta ans, pensiuno, eira sto contabel in üna grand'impraisa da fabrica da la val, üna persuna respetteda. Da giuven eira'l gnieu sü da Val Suot, vaiva chatto lavur in quella dita. Lo vaiva'l fat sia carriera, eira avanzo pass per pass fin a dvanter mneder da l'intrapraisa. Pochs ans zieva s'avair installo süsom la val chatta'l ad Annigna Burdun, quella vouta mussedra da scoulina. Els duos maridan, pochs ans pü tard tiran els a se la chesa paterna in vschinauncha our da l'ierta dals genituors dad Annigna. La chesa nun es fich veglia, ella es steda fabricheda al cumanzamaint da l'ultim tschientiner in quel stil pseudoengiadinais, numno Bündner Heimatstil (al scrivaunt pera quist stil ün pô copcho, ün pô da lichachül, our da la perspectiva da quel temp es el però sgüramaing dad accepter).
La chesa a la periferia dal lö es circundeda d'ün bel curtin. La stüva es üna copcha d'üna veglia stüva engiadinaisa, es però bger pü ota, pü clera e cun que main prüveda cu quellas stüvas veglias. S'inclegia cha Giachen, involvo vit'intera in chosas da fabrica, ho mantgnieu ed amegldro la substanza dal stabilimaint in möd exemplaric. Als plauns suot es la grand'abitaziun dad Annigna e Giachen, sül seguond plaun as rechatta üna bella abitaziun moderna da trais staunzas e mez, chi fin avaunt tschinch ans gniva fitteda scu abitaziun da vacanzas. Zieva la pensiun da Giachen ho eir Annigna vulieu as lascher pensiuner da sieu mister dad osp. Cha der a fit ün'abitaziun da vacanzas dumanda da qualchün conscienzchus bger ingaschamaint persunel, preschentscha, la prontezza da converser e da servir ün pô ils giasts; impü resulta bger dapü lavur da chesarina da que ch'ün craja, managia la massera.
Daspö duos ans viva ün pêrin in quella abitaziun sül seguond plaun. Que es Jessica Meierhaus da Seebach, üna giuvna e simpatica architecta püchöntsch fundamentalista (voul dir ch'ella es fich schnestra e fich verda, si'eted possa s-chüser quista macla!). Jessica es ferventa adversaria da mincha möd d'abitaziuns da vacanzas, specielmaing da quellas chi sun bod adüna vödas. Ella vuless il pü gugent transfurmer tuot las abitaziuns da la val in abitaziuns bunmarchedas per glieud chi viva e lavura cò. Da che cha'ls abitants da la regiun vessan da viver, cur cha zieva la "revoluziun d'abitaziuns" manchessan ils giasts cha nus s-chatschessans cun quel müdamaint radical, nun es propi cler. Jessica es impiegheda in ün pitschen büro d'architectura chi nu planisescha, niauncha per fich buns raps, villas e seguondas abitaziuns. (Il scrivaunt cun sieu nosch caracter pretenda cha quella glieud uschè verda tira aint be chotschas suot fattas s-chagna our da launa fileda in chesa. Uschè sun quists verds, grazcha al pizchöz permanent, consciaints da la situaziun mundiela e locala fich precara.) Il partenari da Jessica es Fabian Rosenkohl da Würenlos, ün cher giuvnet, ün pô naïv, bod auncha ün pô chindel. El es giardinier ed impiego in üna da las vschinaunchas grandas in vicinanza. Giachen es persvas cha'l pover giuvnet inamuro es absolutamaing dependent da sia cherina, e cha Jessica es la figüra dominanta e madüra dal pêr.
A s'oda il "tuc - tuc" dal pichaporta, que saron lur amihs, perche cha be ils buns amihs s'inservan da quel, tuot l'otra glieud schmacha il buttun da la sunaria electrica, chi grazcha ad üna pitschna camera muossa